For ti år siden opdagede Per Bundgaard sharemilker-konceptet på en rejse i Australien, og det kan nu komme unge nordjyske landmænd til gode. Sharemilker-konceptet går ud på, at Per Bundgaard vil leje sine marker og malkeanlæg ud til yngre landmænd, der på den måde kan komme godt i gang med erhvervet uden at skulle låne flere millioner kroner. - Det der er godt ved det her koncept er, at man kan komme i gang for et forholdsvis lille beløb. Og så kan man koncentrere sig om det man er god til. I det her tilfælde at passe kør, siger Per Bundgaard, der til dagligt har et 1200 hektar stort landbrug i Vester Halne. Per Bundgaard har været landmand i 30 år, og han har allerede lavet et budget for det nye koncept. Budgettet viser, at sharemilker-konceptet både kan give overskud til den unge og den erfarende landmand. - Det her projekt det er banebrydende for dansk landbrug. Det giver virkelig muligheden for den unge landmand, der kan få noget viden, sparre nogle penge sammen og blive økonomisk stærk til at overtage sin bedrift på et senere tidspunkt, siger Per Bundgaard. Hos Agri Nord, der til dagligt rådgiver nordjyske landmænd, genkender man godt de unge landmænds økonomiske problemer. - For en ung landmand, der skal i gang i dag, der er det ekstraordinært svært. Vi har jo en kreditsituation, der er lidt stram, og vi har en indtjeningssituation i landbruget, der er lidt stram, siger Carl Christian Pedersen, der er bestyrelsesformand i Agri Nord. Derfor hilser man også tankegangen om, at det i fremtiden kan blive nemmere for de unge landmænd velkommen. - Jeg ser den her mulighed som værende rigtig god for den unge landmand, der gerne vil i gang og udleve sin drøm om at blive en del af landbruget i fremtiden, siger Carl Christian Pedersen. Hos Spar Nord Bank har man i flere år lidt store tab på netop landbruget. Her hilser man ligeledes det nye koncept meget velkommen. - Det er sådan, at der kun er de halve landbrug sammenlignet med fjorten år siden. Det betyder også for den unge landmand, der kommer ind i erhvervet, at det er et stort spring fra dag et. Derfor synes vi, at det er interessant, at der er kommet det her alternativ, der gør at du kan komme lidt mere smidigt ind i erhvervet, end hvis du skal gøre det hele på en gang, siger Leif Lind Simonsen, der er pressechef hos Spar Nord Bank. Efter planen skal den første unge landmand starter til sommer hos Per Bundgaard, der holder åbent hus for andre interesserede landmænd den 17. marts.

Opsummering:
Det er dyrt at starte som ny landmand, men et nyt koncept kan gøre det økonomisk nemmere for fremtidens landmænd.